Okresná prokuratúra Považská Bystrica 
Ľ. Štúra 1, 017 01 Považská Bystrica 1 	

Sp. zn. : Pv 885/13/3306	Považská Bystrica, 6.3.2015
EEČ : 2-26-27-2015

U Z N E S E N I E

Trestná vec:	obvinený XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Považská Bystrica
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Považská Bystrica zo dňa 30.10.2013, spisová značka Pv 885/13/3306, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
Popis skutku
dňa 17.07.2013 o 11.28 h v hustom krovinatom poraste pod sídliskom Rozkvet, nad V. ZŠ v Považskej Bystrici prechovával pri sebe pre vlastnú potrebu  v plastovom vrecku s uzatváracou lištou o rozmeroch 4x7,5 cm vysušený rastlinný materiál zelenej farby, ktoré po výzve dobrovoľne vydal policajtom Okresného riaditeľstva PZ XXXXX, Odboru kriminálnej polície, a následným znaleckým skúmaním bolo zistené, že v plastovom vrecku sa nachádzali časti rastlín rodu Cannabis (konopa) o celkovej hmotnosti 0, 61 g s obsahom tetrahydrokanabinolu (THC) v množstve väčšom ako 30mg, ktoré množstvo zodpovedá najmenej dvom obvykle jednorazovým dávkam na použitie, pričom v zmysle zák. NR SR č. 139/1998 Z.z. o omamných látkach, psychotropných látkach a prípravkoch v znení neskorších predpisov a jeho príloh rastliny rodu Cannabis - konope sú zaradené do I. skupiny omamných látok a tetrahydrokanabinol (THC) ako hlavná aktívna zložka konope je zaradený do I. skupiny psychotropných látok

Uznesením prokurátora Okresnej prokuratúry Považská Bystrica zo dňa 30.10.2013, spisová značka Pv 885/13/3306, bola určená obvinenému skúšobná doba v trvaní 12 mesiacov.
Odôvodnenie:
	XXXXX prokuratúry XXXXX uznesením sp. zn. Pv 885/13-9 zo dňa 30.10.2013 podľa § 216 ods. 1 písm. a/, b/, c/ Tr. por. podmienečne zastavila trestné stíhanie obv. ml. XXXXX za prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 1 Tr. zák. na tom skutkovom základe, ako je uvedené vo výrokovej časti tohto uznesenia.

	Pri rozhodnutí o podmienečnom zastavení trestného stíhania bola obv. ml. XXXXX podľa § 216 ods. 2 Tr. por. určená skúšobná doba v trvaní jeden /1/ rok,  ktorá začala plynúť právoplatnosťou tohto rozhodnutia. 

	Uznesenie o podmienečnom zastavení trestného stíhania obv. ml. XXXXX nadobudlo právoplatnosť dňom 08.11.2013, kedy začala plynúť aj určená skúšobná doba.

	V priebehu plynutia skúšobnej doby a následne aj po jej skončení boli k osobe obvinenej zabezpečené správy z Okresného riaditeľstva PZ XXXXX, Okresného úradu Považská Bystrica, odboru všeobecnej vnútornej správy a Mestského úradu Považská Bystrica.Tiež bol zabezpečený aktuálny odpis z registra trestov. Z týchto správ a podkladov je zrejmé, že obv. ml. XXXXX po právoplatnosti uznesenia o podmienečnom zastavení trestného stíhania, teda po 08.11.2013, nebol trestne stíhaný a právoplatne odsúdený za žiadny iný trestný čin. Dňa 19.04.2014 sa dopustil priestupku proti verenému poriadku podľa § 47 ods. 1 písm. b/ zákona č. 372/1990 Zb. o priestupkoch spočívajúcom v rušení nočného kľudu, za čo bol postihnutý blokovou pokutou vo výške 15 Eur. V mieste svojho bydliska má obv. ml. XXXXX povesť slušného chlapca, s ktorým nikdy nebol žiadny problém. 

	Počas skúšobnej doby podmienečného zastavenia trestného stíhania obv. ml. XXXXX viedol riadny život.

	Obv. ml. XXXXX svojim protiprávnym konaním nespôsobil žiadnu škodu. 
 
	Podľa § 217 ods. 1  Tr. por., ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

	U obv. ml. XXXXX boli jednoznačne splnené všetky podmienky stanovené   v  § 217 ods. 1 Tr. por. tým, že v priebehu skúšobnej doby viedol riadny život. Z týchto dôvodov som rozhodla tak, ako je uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Lenka Danihlíková
prokurátorka